Polisiebakkie wat mense vervoer was glo vir welsynswerkDie foto wat op Facebook gepubliseer is. ŉ Foto van ‘n amptelike polisiebakkie, waarin dit blyk of die voertuig gebruik word om lede van die publiek te vervoer, maak opspraak op sosiale media nadat die foto op 10 Oktober op Facebook gepubliseer is. ŉ Beampte van Vaal Emergency Care het die foto op Facebook gelaai en teen Maandag het meer as 283 mense dit gedeel en negatief daarop reageer. Vaal Emergency Care het gesê die foto is omstreeks 17:55 op die R57-pad buite Heilbron geneem. Maroela Media het die foto na die Vrystaatse polisie gestuur vir kommentaar. Brig. Billy Jones, ŉ polisiewoordvoerder, het Maandag aan Maroela Media gesê die bestuurder van die bakkie is die uitvoerende hoof van ŉ liefdadigheidsprojek “A Child in Sport is a Child out of Court”. “Hy is ŉ goedgekeurde polisiebestuurder en was aan diens toe die foto geneem is,” het Jones gesê. Hy het gesê dit is kinders en rolspelers wat agter op die voertuig sit, en is deel van die projek wat sedert 2008 in Heilbron gehou word om kinders te weerhou om aan bendeverwanteaktiwiteite deel te neem. “Die projek word ten volle deur die gemeenskap ondersteun asook die departement van onderwys.” Kinders neem deel aan die “A Child in Sport is a Child out of Court”-veldtog “Toe die foto geneem is, het die bestuurder die kinders en rolspelers na hul oefening geneem. Die opleidingskedule behels daaglikse oefeninge van kinders van verskeie skole in Phiritona, Heilbron. Die oefeninge vind by die polisiestasie plaas,” het Jones bygevoeg. Jones sê die bestuurder het niemand rondgery vir vergoeding of betaling nie.